ढेकियाजुलि , 1 अक्टबर : सनितपुर जिल्ला दुलाराय बर' फरायसा आफादनि बेन्दोंयाव थानाय थेलामारा दखरानि सिलिखाबारि गेजेर आरो गोजौ फरायसालिनि रंजा मन्सआव ढेकियाजुलि , सोनाब तेजपुर आरो थेलामारा मोनथाम दखराजों जथायै गोदान कमिसननि सोद्रोमा महरै सायख'जानाय दालिम बायन आरो जयन्त बसुमतारिखौ गाजा - गोमजायै बरायनाय जायो । बे बरायनाय हाबाफारियाव आलासि महरै बाहागो लानानै मिरु दुलाराय बर' फरायसा आफादनि लेङाइ आफादगिरि एबा बिटिआर गोरोबथा कमिसननि सोद्रोमा जयन्त बसुमतारिआ बुङोदि , सोलिफु बोसोरनि 27 जानुवारिखालि भारत सरकार आरो आसाम सरकारजों जानाय बिटिआर गोरोबथा बादियै कमिसन दाफुंनाय जादों आरो बे कमिसनआव मोनथाम बिबान होनाय जादों । जेराव बर' बांसिन थानाय गामि जानांगोन एबा ट्राइबेल मेजरिटि जानांगोन । माखासे बर' आफादफोरा दाबिनाय बादि दासान्दि मोनब्रै जिल्लायाव गामि सोसन्नाय आरो गामि दानख'नायजों लोगोसे मोनब्रै जिल्लानि बाइजोयाव थानाय बिटिआरआव हाबनो नागिरनाय माखासे गामिफोराबो थिसनजागोन । 
सनितपुर जिल्ला एबसुनि दैदेन्नायाव गुबुन गुबुन जायगायाव कमिसननि सोद्रोमाफोरखौ गाब गोनाङै बरायदों